b'\n_START_ARTICLE_\nSimon Kre\xc4\x8di\xc4\x8d\n_START_SECTION_\n\xc5\xbdivljenje\n_START_PARAGRAPH_\nSimon Kre\xc4\x8di\xc4\x8d sprva \xc5\xa1tudiral klavir Akademiji za glasbo v Ljubljani, kjer je diplomiral leta 2002 v razredu Acija Bertonclja. Leta 2005 je opravil podiplomski \xc5\xa1tudij v razredu Aleksandra Mad\xc5\xbearja na visoki umetni\xc5\xa1ki \xc5\xa1oli v Bernu. V \xc4\x8dasu podiplomskega izpopolnjevanja v \xc5\xa0vici je za\xc4\x8del \xc5\xa1tudirati \xc5\xa1e dirigiranje (mentor Dominique Roggen) in je dirigiral ve\xc4\x8d \xc5\xa1vicarskim orkestrom (UNI Orchester Bern, Kammerorchester Spiez, Orchester der HKB Bern). Tako je leta 2005 posnel prvo zgo\xc5\xa1\xc4\x8denko kot dirigent, njegov debut, posnetek otro\xc5\xa1ke opere\xc2\xa0\xc2\xbbSchneewyttli\xc2\xab\xc2\xa0Rolanda Zossa, je bil kasneje tudi nagrajen. Novembra 2008 se je udele\xc5\xbeil mednarodnega dirigentskega tekmovanja v italijanskem Grosettu, kjer je kot tretjenagrajenec dirigiral mestnemu orkestru. Kre\xc4\x8di\xc4\x8d od septembra leta 2009 vodi orkester Dom\xc5\xbeale-Kamnik, od leta 2009 je redni gost orkestra Slovenske filharmonije, od leta 2010 pa tudi redni gost Simfoni\xc4\x8dnega orkestra RTV Slovenija. \xc5\xa0tudij dirigiranja je zaklju\xc4\x8dil \xc5\xa1e na ljubljanski Akademiji za glasbo, kjer je septembra 2012 z baletno premiero na glasbo Igorja Stravinskega diplomiral v razredu prof. Milivoja \xc5\xa0urbka._NEWLINE_Simon Kre\xc4\x8di\xc4\x8d je med letoma 2007 in 2012 deloval kot korepetitor v SNG Opera in balet Ljubljana. Sodeluje s \xc5\xa1tevilnimi vidnimi doma\xc4\x8dimi in tujimi solisti, kot spremljevalec-pianist pa je leta 2008 nastopal tudi na svetovni turneji s slovensko violinistko Anjo Bukovec. Mdr. je dirigiral orkestru SNG Opera in balet Ljubljana v baletnih predstavah\xc2\xa0\xc2\xbbStravinski\xc2\xab\xc2\xa0 in Don Kihot._NEWLINE_Od decembra 2013 opravlja funkcijo umetni\xc5\xa1kega direktorja Opere SNG Maribor.'